Imtella' Jannar 7, 2021 L-Għaqda Dinjija tas-Saħħa saħqet li għandu jintlaħaq bilanċ bejn l-aħjar użu għall-provvisti limitati u li l-akbar ammont ta' nies possibbli jiġu protetti. Id-direttur reġjonali għall-Ewropa, Hans Kluge, qal dan wara li xi pajjiżi qed jipprovaw itawlu ż-żmien bejn l-ewwel u t-tieni dożi għal tnax-il ġimgħa u jnaqqsu l-volum tad-dożi biex jagħmlu tajjeb għal provvisti baxxi tat-tilqima. Pfizer u BioNTech wissew li m'għandhomx evidenza li t-tilqima tagħhom tibqa' protettiva jekk it-tieni doża tingħata aktar minn 21 ġurnata wara l-ewwel doża. Sadanittant, fir-Renju Unit bdiet tingħata lit-tobba t-tilqima ta' Oxford-AstraZeneca – tlett ijiem wara li tingħata fl-isptarijiet. Ġie spjegat li l-għan hu li sal-aħħar ta' dan ix-xahar it-tilqim tiġi offruta lill-eluf ta' nies vulnerabbli. Il-pjan hu li sa nofs ix-xahar id-dieħel ikunu tlaqqmu tlettax-il miljun persuna fl-aktar gruppi ta' prijorità. Bil-każi tal-coronavirus jiżdiedu, l-isptarijiet fir-Renju Unit reġgħu taħt pressjoni bil-ħaddiema fil-qasam tas-saħħa qed jissieltu biex ilaħħqu mal-każi tal-varjant tal-virus. Uħud mill-isptarijiet jinsabu f'riskju li jkollhom biss pazjenti rikoverati bil-Covid-19. F'Londra, nofs il-pazjenti rikoverati l-isptar għandhom il-Covid. L-isptarijiet qed jikkanċellaw l-operazzjonijiet ta' rutina biex iżidu l-ispazju – u issa hemm sinjali li dan se jibda jseħħ fil-kura tal-kanċer ukoll. Il-Portugall, il-ġimgħa d-dieħla se tiddeċiedi dwar jekk hux il-każ li tissikka r-restrizzjonijiet li jistgħu jwasslu għal-lockdown ġdid. Is-sistema tas-saħħa fil-pajjiż ta' għaxar miljun persuna tinsab aktar taħt pressjoni minħabba l-għadd rekord ta' każi li qed jiġu rreġistrati. Aktar minn sebat elef persuna mietu minħabba l-virus. Ħafna qed jgħidu li każi żdiedu minħabba d-deċiżjoni tal-gvern li jtaffi r-restrizzjonijiet għal żmien il-Milied. Ħdax-il miljun persuna fil-belt Ċiniża Shijiazhuang jinsabu f'lockdown wara li nstabu aktar minn 100 każ ġdid ta' Covid-19. Ir-residenti ma jistgħux joħorġu mill-belt u ngħalqu l-iskejjel. Ir-residenti kollha ġew ittestjati f'aktar minn ħamest elef sit li twaqqfu apposta. Iċ-ċifri mħabbra llum huma l-ogħla f'aktar minn ħames xhur.